Det kan bety at vanskeligstilte ikke har mulighet til å få rettshjelp, skriver Adresseavisen (+). Et kutt på 15 millioner kroner til spesielle rettshjelpstiltak er det regjeringen foreslår til statsbudsjettet for 2018. For Jushjelpa i Midt-Norge betyr det et årlig kutt på 525 000 kroner, nesten halvparten av det de fikk året før, da støtten for 2017 lå på 1,2 millioner kroner.

- Det var som å få et slag i magen da jeg så at vi mister så mye av støtten vi tidligere har fått. Vi lever allerede på et stramt budsjett, så dette vil rett og slett bety kroken på døra for oss, forteller daglig leder og jurist i Jushjelpa i Midt-Norge, Hanne Ree Ugland.

De er ett av totalt fem studentdrevne rettshjelpstiltak i Norge, og har i 26 år tilbudt gratis rådgivning, samt rettshjelp for folk som ikke har råd til advokat eller rett på fri rettshjelp. Jushjelpa i Midt-Norge bistår mange klienter over hele landet, hovedsaklig i Midt-Norge. Kuttet i statsbudsjettet vil også medføre utfordringer for de andre rettshjelpstiltakene i landet.

Nå setter de sin lit til politikerne. Geirmund Lykke, kommunalråd og gruppeleder i Sør-Trøndelag KrF, forteller at dette er noe de vil jobbe for å få endret. Jon Gunnes, stortingsrepresentant for Sør-Trøndelag Venstre mener det er uforståelig at et kutt som vil resultere i nedleggelse blir foreslått.

- Jeg synes de gjør en kjempegod jobb, og dette er et felt vi er opptatte av, så vi må se på saken om det er slik at konsekvensene blir så store, sier han til Adresseavisen.

Følg UA på Facebook, Twitter og Instagram.